
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului ADALBERT  PRZIBRAM
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Domnul Adalbert Przibram s-a născut în anul 1922 la Reşiţa şi devine timişorean în anul 1934 când se mută cu familia în oraşul de pe Bega. Urmează cursurile Liceului C.D. Loga, pe care îl va absolvi în anul 1940, iar în anul 1945 devine inginer chimist. 
În 15 martie 1945 înfiinţează în propria locuinţă Biblioteca Marii Britanii la Bucureşti, cu concursul Legaţiei Marii Britanii. A fost singura bibliotecă de acest fel care a funcţionat în afara capitalelor din întreg lagărul socialist. A funcţionat până în 5 septembrie 1949, când a fost închisă, iar Adalbert Przibram arestat şi apoi condamnat la 5 ani de detenţie în închisorile comuniste.

La câteva zile de la instaurarea guvernului care va aduce comunismul în România, organizarea unei biblioteci a cărui fond de cărţi, reviste şi ziare provenea din chiar patria Magna Charta Libertatum, reprezenta o adevărată fraudă politică şi presupunea un act de curaj similar oricărei alte opoziţii. Într-un regim în care “propaganda este cel mai important dintre instrumentele sale” şi trebuia să conducă la “sedarea maselor”, a permite marelui public alte surse de informare decât cele oficiale, a reprezentat un act de protest tacit pe care regimul totalitar nou instaurat nu l-a tolerat pentru mult timp. 
Privită în retrospectivă, acţiunea lui Adalbert Przibram poate fi considerată drept unul dintre jaloanele unui drum care a culminat cu Revoluţia din decembrie 1989. Înfiinţarea Bibliotecii Britanice de către Adalbert Przibram a reprezentat un act de curaj şi rezistenţă faţă de regimul comunist şi a contribuit la întărirea relaţiilor româno – britanice, într-un moment dramatic pentru ţara noastră. Ea a permis, până la desfiinţarea sa în 1949, existenţa unei surse independente de informare într-un regim pentru care principiul de bază era dezinformarea. A reprezentat totodată un act de răzvrătire faţă de un regim represiv care nu permitea nici un fel de opoziţie, chiar de această natură. Pentru curajul său, Adalbert Przibram a plătit cu libertatea, fiind condamnat la 5 ani de detenţie în închisorile comuniste, inclusiv la sumbrul Canal Dunăre – Marea Neagră.
Ca un semn de recunoaştere a meritelor şi a curajului domnului Adalbert Przibram, propunem acordarea titlului de Cetăţean de Onoare al Municipiului Timişoara.

Menţionăm că această propunere de a i se acorda titlul de Cetăţean de Onoare al Municipiului Timişoara domnului Adalbert Przibram a fost făcută de domnul primar Gheorghe Ciuhandu, la iniţiativa domnului Christian Mititelu, Preşedintele Alianţei Civice Bucureşti şi a domnului Traian Constantin Novac, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

